
1.	A GYÓGYSZER NEVE

Akardik 25 mg retard tabletta
Akardik 50 mg retard tabletta
Akardik 100 mg retard tabletta
Akardik 200 mg retard tabletta


2.	MINŐSÉGI ÉS MENNYISÉGI ÖSSZETÉTEL

Akardik 25 mg retard tabletta:
23,75 mg metoprolol‑szukcinátot tartalmaz retard tablettánként, ami megfelel 25 mg metoprolol‑tartarátnak.

Akardik 50 mg retard tabletta:
47,5 mg metoprolol‑szukcinátot tartalmaz retard tablettánként, ami megfelel 50 mg metoprolol‑tartarátnak.

Akardik 100 mg retard tabletta:
95 mg metoprolol‑szukcinátot tartalmaz retard tablettánként, ami megfelel 100 mg metoprolol‑tartarátnak.

Akardik 200 mg retard tabletta:
190 mg metoprolol‑szukcinátot tartalmaz retard tablettánként, ami megfelel 200 mg metoprolol‑tartarátnak.

Ismert hatású segédanyagok
Akardik 25 mg retard tabletta:
12,1 mg laktózt tartalmaz retard tablettánként.

Akardik 50 mg retard tabletta:
24,3 mg laktózt tartalmaz retard tablettánként.

Akardik 100 mg retard tabletta:
48,5 mg laktózt tartalmaz retard tablettánként.

Akardik 200 mg retard tabletta:
97,1 mg laktózt tartalmaz retard tablettánként.

A segédanyagok teljes listáját lásd a 6.1 pontban.


3.	GYÓGYSZERFORMA

Retard tabletta (tabletta)

Akardik 25 mg retard tabletta:
Fehér vagy csaknem fehér, ovális, mindkét oldalán domború felületű, kb. 8,5 × 4,5 mm méretű tabletta mindkét oldalán bemetszéssel, az egyik oldalon a bemetszés egyik oldalán mélynyomású „C”, a bemetszés másik oldalán mélynyomású „69” jelzéssel ellátva.
A tabletta egyenlő adagokra osztható.

Akardik 50 mg retard tabletta:
Fehér vagy csaknem fehér, ovális, mindkét oldalán domború felületű, kb. 12,0 × 6,0 mm méretű tabletta mindkét oldalán bemetszéssel, az egyik oldalon a bemetszés egyik oldalán mélynyomású „C”, a bemetszés másik oldalán mélynyomású „68” jelzéssel ellátva.
A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

Akardik 100 mg retard tabletta:
Fehér vagy csaknem fehér, ovális, mindkét oldalán domború felületű, kb. 14,0 × 8,0 mm méretű tabletta mindkét oldalán bemetszéssel, az egyik oldalon a bemetszés egyik oldalán mélynyomású „C”, a bemetszés másik oldalán mélynyomású „67” jelzéssel ellátva.
A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.

Akardik 200 mg retard tabletta:
Fehér vagy csaknem fehér, ovális, mindkét oldalán domború felületű, kb. 18,5 × 9,5 mm méretű tabletta mindkét oldalán bemetszéssel, az egyik oldalon a bemetszés egyik oldalán mélynyomású „C”, a bemetszés másik oldalán mélynyomású „66” jelzéssel ellátva.
A tablettán lévő bemetszés csak a széttörés elősegítésére és a lenyelés megkönnyítésére szolgál, nem arra, hogy a készítményt egyenlő adagokra ossza.


4.	KLINIKAI JELLEMZŐK

4.1	Terápiás javallatok

Felnőttek:
· hypertonia;
· angina pectoris;
· szívritmuszavarok, főként supraventricularis tachycardia;
· fenntartó kezelés myocardialis infarctus után;
· palpitatio organikus szívbetegség nélkül;
· migrén profilaxis;
· stabil, tüneteket okozó szívelégtelenség (NYHA II‑IV), balkamrai ejekciós frakció  40%, a szívelégtelenség kezelésére alkalmazott egyéb terápiával kombinálva (lásd 5.1 pont).

Gyermekek és serdülők
6 év és betöltött 18 év közötti korú gyermekek és serdülők:
‑	hypertonia.

4.2	Adagolás és alkalmazás

Az Akardik tablettát naponta egyszer kell bevenni, étkezés közben vagy éhgyomorra. Az Akardik retard tablettát egészben vagy kettétörve kell lenyelni, de nem szabad szétrágni vagy összetörni. A tablettát (legalább félpohárnyi) folyadékkel kell bevenni.

A dózist a bradycardia elkerülése érdekében egyénileg kell beállítani és módosítani. Az alábbiak iránymutatásként szolgálnak:

	Hypertonia
	Enyhe és közepes fokú hypertoniában szenvedő betegeknél 50 mg metoprolol‑tartarát (47,5 mg metoprolol-szukcinát) naponta egyszer. Szükség esetén a dózist napi 100–200 mg metoprolol‑tartarátra (95–190 mg mg metoprolol-szukcinátra) lehet emelni, vagy a kezelés egyéb antihypertensiv gyógyszerrel kiegészíthető.

	Angina pectoris
	100–200 mg metoprolol‑tartarát (95–190 mg metoprolol-szukcinát) naponta egyszer.
Szükség esetén egyéb, koszorúér-betegség kezelésére szolgáló gyógyszerekkel kombinálható.

	Szívritmuszavarok
	100–200 mg metoprolol‑tartarát (95–190 mg metoprolol-szukcinát) naponta egyszer.

	Myocardialis infarctust követő fenntartó kezelés
	200 mg metoprolol‑tartarát (190 mg metoprolol-szukcinát) naponta egyszer.

	Palpitatioval járó funkcionális szívbetegségek
	100 mg metoprolol‑tartarát (95 mg metoprolol-szukcinát) naponta egyszer. Szükség esetén a dózis napi 200 mg metoprolol‑tartarátra (190 mg metoprolol-szukcinátra) emelhető.

	Migrén profilaxis
	100‑200 mg metoprolol‑tartarát (95–190 mg metoprolol-szukcinát) naponta egyszer.

	Stabil, tüneteket okozó szívelégtelenség
	Az Akardik dózisát egyénileg kell megállapítani azoknál a stabil, tüneteket okozó szívelégtelenségben szenvedő betegeknél, akiknek állapotát egyéb, a szívelégtelenség kezelésére szolgáló gyógyszerekkel stabilizálták. A kezelés első hetében a NYHA III‑IV. funkcionális osztályba sorolt betegek számára az ajánlott kezdő dózis 12,5 mg metoprolol‑tartarát (11,88 mg metoprolol-szukcinát) naponta egyszer. A második héten a dózis naponta egyszer 25 mg metoprolol‑tartarátra (23,75 mg metoprolol-szukcinátra) növelhető. A NYHA II. funkcionális osztályba sorolt betegeknél a kezelés első két hetében az ajánlott kezdő dózis 25 mg metoprolol‑tartarát (23,75 mg metoprolol-szukcinát) naponta egyszer.
Az első két hét után ajánlott a dózist a kétszeresére emelni. A dózis kéthetente növelhető egészen a napi 200 mg metoprolol‑tartarát (190 mg metoprolol-szukcinát) dózisig, vagy a legnagyobb tolerálható dózis eléréséig. Hosszú távú terápia során a céldózis 200 mg metoprolol‑tartarát (190 mg metoprolol-szukcinát), vagy a legnagyobb tolerálható dózis. A kezelőorvos lehetőleg a stabil, tüneteket okozó szívelégtelenség kezelésében jártas szakember legyen.
A betegek állapotát minden egyes dózisemelést követően gondosan ellenőrizni kell. Amennyiben hypotensio alakul ki, szükségessé válhat az egyidejűleg adott egyéb gyógyszerek dózisának csökkentése. A hypotensio nem feltétlenül jelenti azt, hogy a metoprolol nem alkalmazható hosszú távú kezelésre, de a dózist a beteg állapotának stabilizálódásáig csökkenteni kell.



Vesekárosodás
Nincs szükség dózismódosításra.

Májkárosodás
Általában nem szükséges a dózist módosítani a májcirrhosisban szenvedő betegeknél, mivel a metoprolol fehérjekötődése alacsony (5‑10%). Súlyos májkárosodásban, pl. olyan betegeknél, akiknél portocavalis shunt‑öt alakítottak ki, megfontolandó a dózis csökkentése (lásd 5.2 pont).

Idősek:
Nem szükséges dózismódosítás időseknél. A készítmény alkalmazására vonatkozóan nem állnak rendelkezésre megfelelő adatok 80 év feletti betegek esetében. A dózis emelését fokozott óvatossággal kell végrehajtani.

Gyermekek és serdülők
Az ajánlott kezdő dózis legalább 6 éves hypertoniás gyermekek számára naponta egyszer 0,5 mg/ttkg metoprolol‑tartarát (0,48 mg/ttkg metoprolol‑szukcinát). Az alkalmazott, milligrammban kifejezett végső dózisnak a lehető legközelebb kell lennie a mg/ttkg‑ban számított dózishoz. Azoknak a betegeknek, akik a 0,5 mg/ttkg‑os metoprolol‑tartarát-dózisra nem reagálnak, a napi dózist 1,0 mg/ttkg metoprolol‑tartarátra (0,95 mg/ttkg metoprolol‑szukcinátra) lehet emelni, de a dózis nem haladhatja meg az 50 mg metoprolol‑tartarátot (47,5 mg metoprolol‑szukcinátot). Ha az adagolás nem valósítható meg az Akardik-kal, akkor másik, megfelelő és kapható retard metoprolol-készítmény alkalmazható. Azoknak a betegeknek, akik az 1,0 mg/ttkg‑os dózisra nem reagálnak, a maximális napi dózist 2,0 mg/ttkg metoprolol‑tartarátra (1,9 mg/ttkg metoprolol‑szukcinátra) lehet emelni. A napi egyszeri 200 mg‑os metoprolol‑tartarát (190 mg metoprolol-szukcinát) dózisnál nagyobb dózisokat nem vizsgálták gyermekek és serdülők körében.

A biztonságosságot és a hatásosságot 6 évesnél fiatalabb gyermekek esetében nem vizsgálták. Ezért az Akardik alkalmazása nem javasolt ebben a korcsoportban.

4.3	Ellenjavallatok

Másod‑ vagy harmadfokú atrioventricularis blokk; kezeletlen szívelégtelenség (pulmonalis oedema, hypoperfusio vagy hypotensio) és folyamatos vagy periodikus inotróp kezelést kapó betegek (béta‑receptor-agonizmus); súlyos, klinikailag jelentős mértékű sinus bradycardia; sick sinus szindróma (kivéve, ha állandó pacemaker került beültetésre); cardiogen sokk; súlyos perifériás artériás betegség; metabolikus acidózis.

A metoprolol nem adható akut myocardialis infarctus gyanúja esetén, továbbá, ha a szívfrekvencia < 45 ütés/perc, a PQ‑intervallum > 0,24 másodperc, valamint ha a szisztolés vérnyomás értéke  100 Hgmm.

A készítmény hatóanyagával, egyéb béta‑blokkolókkal vagy a készítmény, 6.1 pontban felsorolt, bármely segédanyagával szembeni túlérzékenység.

4.4	Különleges figyelmeztetések és az alkalmazással kapcsolatos óvintézkedések

Béta‑blokkolóval kezelt betegeknek verapamil‑típusú kalciumantagonista intravénásan nem adható.

Asztmás betegnél a béta‑blokkolókat elővigyázatossággal kell alkalmazni. Amennyiben egy asthma bronchialéban szenvedő beteg egyidejűleg béta2‑agonistát alkalmaz (tabletta formájában vagy inhalációs bevitellel) és metoprolol‑kezelést kezd, a béta2‑agonista dózisát monitorozni, és szükség esetén növelni kell. Az Akardik azonban kevésbé hat a béta2‑receptorokra, mint a hagyományos tabletta gyógyszerformájú szelektív béta1‑blokkolók.

A metoprolol csökkentheti a diabétesz kezelésének hatásosságát, és elfedheti a hypoglykaemia tüneteit, de a kockázat kisebb, mint a nem szelektív béta‑blokkolók alkalmazásakor.

A béta-blokkolók szulfonilureákkal történő egyidejű alkalmazása tovább növelheti a súlyos hypoglykaemia kialakulásának kockázatát. A diabeteses betegeket vércukorszintjük gondos monitorozására kell utasítani (lásd 4.5 pont).

Az Akardik-kezelés során nagyon ritkán súlyosbodhatnak az AV‑vezetési zavarok (AV‑blokk kialakulhat).
Ha a betegnél súlyosbodó bradycardia alakul ki, az Akardik dózisát csökkenteni kell, vagy a kezelést fokozatosan abba kell hagyni.
A metoprolol vérnyomáscsökkentő hatása következtében súlyosbodhatnak a perifériás artériás betegség tünetei.

Ha metoprololt írnak fel phaeochromocytomában szenvedő betegnek, a betegnek egyidejűleg alfa‑blokkoló-kezelést is kell alkalmaznia.

A béta‑blokkoló‑kezelés elfedheti a thyreotoxicosis tüneteit.

A béta‑blokkolók súlyosbíthatják a pikkelysömört, illetve kiválthatják a psoriasis tüneteinek jelentkezését.

A béta‑blokkoló‑kezelést nem szabad hirtelen abbahagyni. A kezelés abbahagyása esetén azt lehetőség szerint fokozatosan, legalább két hét alatt kell végrehajtani úgy, hogy a dózist felére csökkentik, egészen a végső dózisig, a fél 25 mg‑os tablettáig. Ezt a végső dózist legalább 4 napig kell szedni, mielőtt a kezelést teljesen leállítják. Ha bármilyen tünet jelentkezik, a dózist lassabban kell csökkenteni. A béta‑blokkoló-kezelés hirtelen abbahagyása súlyosbíthatja a szívelégtelenséget, és növelheti a szívinfarktus és a hirtelen halál kockázatát.

Sebészi beavatkozás előtt az aneszteziológust tájékoztatni kell arról, hogy a beteg béta‑blokkolót szed. Nem ajánlott a műtét előtt álló beteg béta‑blokkoló‑kezelését felfüggeszteni. A nagy dózisú metoprolol‑terápia hirtelen elkezdése az nem szívsebészeti beavatkozás előtt álló betegek esetében kerülendő, mivel azt bradycardiával, hypotensióval és stroke-kal hozták összefüggésbe. Ez halálos kimenetelű lehet azoknál a betegeknél, akiknél nagy a szív‑ és érrendszeri megbetegedések kockázata.

Az anaphylaxiás sokk súlyosabb formája léphet fel béta‑blokkolóval kezelt betegeknél. Béta‑blokkolót szedő betegeknél nem mindig érhető el a kívánt terápiás hatás az adrenalin‑kezeléssel.

Segédanyagok
A készítmény laktózt tartalmaz. Ritkán előforduló, örökletes galaktózintoleranciában, teljes laktáz-hiányban vagy glükóz-galaktóz malabszorpcióban a készítmény nem szedhető.

4.5	Gyógyszerkölcsönhatások és egyéb interakciók

A metoprolol a CYP 2D6 szubsztrátja. A CYP2D6-gátló gyógyszerek befolyásolják a metoprolol plazmakoncentrációját. CYP2D6-gátló gyógyszerek többek között: kinidin, terbinafin, paroxetin, fluoxetin, szertralin, celekoxib, propafenon és difenhidramin. Ezen gyógyszerek alkalmazásának megkezdésekor a metoprolol dózisának csökkentése válhat szükségessé a metoprolollal kezelt betegeknél.

A következő gyógyszerek és a metoprolol kombinációja kerülendő:

Barbiturát-származékok: A barbiturátok (pentobarbitállal vizsgálták) enzimindukció révén fokozzák a metoprolol metabolizmusát.

Propafenon: Négy, metoprolol‑kezelésben részesülő betegnek propafenont adva 2‑5‑szörösére nőtt a metoprolol plazmakoncentrációja, és 2 betegnél a metoprolol jellegzetes mellékhatásai alakultak ki. Ezt a kölcsönhatást 8 egészséges önkéntesnél végzett vizsgálatban is megerősítették. A magyarázat valószínűleg az, hogy a propafenon – hasonlóan a kinidinhez – gátolja a metoprolol metabolizmusát citokróm P450 2D6 útján. Így ezen kombinációt nehéz beállítani, hiszen a propafenon béta‑receptor‑blokkoló hatással is rendelkezik.

Verapamil: Béta‑receptor‑blokkoló gyógyszerekkel (közlések alapján atenolollal, propranolollal és pindolollal) együtt adva a verapamil bradycardiát és vérnyomásesést okozhat. A verapamil és a béta‑blokkolók additív gátló hatást fejtenek ki a pitvar-kamrai ingerületátvezetésre és a sinuscsomó működésére.

A következő gyógyszerek és a metoprolol kombinációja dózismódosítást tehetnek szükségessé:

Amiodaron: Egy esettanulmány szerint, amiodaronnal kezelt betegeknél kifejezett sinus bradycardia léphet fel egyidejű metoprolol-kezelés esetén. Az amiodaron felezési ideje rendkívül hosszú (kb. 50 nap), vagyis még hosszú idővel a gyógyszer szedésének abbahagyása után is jelentkezhetnek kölcsönhatások.

I. osztályú antiarrhythmiás szerek: Az I. osztályú antiarrhythmiás szerek és a béta‑blokkolók additív, negatív inotrop hatást fejtenek ki. Ez a bal kamra csökkent működése esetén súlyos hemodinamikai mellékhatásokat okozhat. Ezt a kombinációt kerülni kell továbbá sick sinus szindrómában és kóros pitvar-kamrai ingerületátvezetés esetén. Ez a kölcsönhatás a dizopiramid esetében dokumentált a legjobban.

Nem-szteroid gyulladáscsökkentők/reumaellenes szerek: A NSAID típusú gyulladáscsökkentőkről kimutatták, hogy csökkenthetik a béta‑receptor‑blokkolók vérnyomáscsökkentő hatását. Leginkább az indometacint vizsgálták. Ez a kölcsönhatás a szulindak esetében valószínűleg nem lép fel. A diklofenákkal elvégzett vizsgálat során hasonló interakciót nem mutattak ki.

Difenhidramin: Gyors hidroxiláló egyéneknél difenhidramin együttadásakor a metoprolol alfa‑hidroximetoprolollá történő átalakulásának clearance‑e (a CYP 2D6 enzim gátlásával) 0,4‑szeresére csökken. Egyidejűleg fokozódnak a metoprolol hatásai.

Digitálisz glikozidok: A digitálisz glikozidok béta‑blokkolókkal együtt adva megnyújthatják a pitvar-kamrai ingerületátvezetési időt és bradycardiát idézhetnek elő.

Diltiazem: A diltiazem és a béta‑receptor‑blokkolók additív gátló hatást fejtenek ki a pitvar-kamrai ingerületátvezetésre és a sinuscsomó működésére. Kifejezett bradycardiát figyeltek meg (esettanulmányokban) diltiazemmel kombinált alkalmazás során.

Adrenalin: Mintegy tíz beszámolót tettek közzé nem szelektív béta‑blokkolókkal (pl. pindolollal és propranolollal) kezelt betegekről, akiknél adrenalin adása után kifejezett hypertensio és bradycardia alakult ki. Ezeket a klinikai megfigyeléseket egészséges önkénteseknél elvégzett vizsgálatok is megerősítették. Felvetették továbbá, hogy ezeket a reakciókat a helyi érzéstelenítő szerek adrenalin összetevője is kiválthatja, intravascularis alkalmazás esetén. Ez a kockázat kardioszelektív béta‑blokkolók esetében valószínűleg kisebb.

Fenilpropanolamin: A fenilpropanolamin (norefedrin) egyszeri, 50 mg‑os dózisban, egészséges önkénteseknél kóros értékekig növelheti a diasztolés vérnyomást. A propranolol általában ellensúlyozza a fenilpropanolamin által kiváltott vérnyomás-emelkedést. Mindazonáltal, a béta‑blokkolók paradox hipertenzív reakciókat válthatnak ki fenilpropanolamint nagy dózisokban szedő betegeknél. Fenilpropanolamin-monoterápia során is leírtak néhány esetben hipertóniás krízist.

Kinidin: A kinidin gátolja a metoprolol metabolizmusát az úgynevezett gyors hidroxilálóknál (akik Svédország lakosságának több mint 90%‑át alkotják), és ennek eredményeként jelentősen megemelkedik a plazmaszint és fokozódik a béta‑blokád. Ennek megfelelő kölcsönhatás léphet fel más, ugyanazon (citokróm P450 2D6) enzim által metabolizált béta‑blokkolókkal is.

Klonidin: A klonidin-kezelés hirtelen abbahagyásakor fellépő hipertóniás reakciót potencírozhatják a béta‑blokkolók. Ha le kell állítani a klonidin egyidejű alkalmazását, akkor a béta‑blokkoló‑kezelést néhány nappal ezt megelőzően abba kell hagyni.

Rifampicin: A rifampicin indukálhatja a metoprolol metabolizmusát és ez csökkent plazmaszintet eredményez.

Az egyidejűleg más (pl. szemcseppben alkalmazott) béta‑blokkolókkal vagy MAO‑gátlókkal kezelt betegek állapotát szorosan monitorozni kell. Béta‑blokkoló‑kezelésben részesülő betegeknél az inhalációs anesztetikumok fokozhatják a kardiodepresszív hatást. Béta‑blokkolókkal kezelt betegek esetében az orális antidiabetikumok dózisának módosítása válhat szükségessé. A béta-blokkolók és a szulfonilureák egyidejű alkalmazása növelheti a súlyos hypoglykaemia kialakulásának kockázatát (lásd 4.4 pont). Cimetidin vagy hidralazin egyidejű alkalmazásakor megnőhet a metoprolol plazmakoncentrációja.

4.6	Termékenység, terhesség és szoptatás

Az Akardik csak abban az esetben alkalmazható a terhesség és a szoptatás ideje alatt, ha ez egyértelműen szükséges. Mint minden vérnyomáscsökkentő gyógyszer, a béta‑blokkolók is okozhatnak mellékhatásokat (pl. bradycardia) a magzatnál, az újszülöttnél és a csecsemőnél. Általánosságban, a béta‑blokkolók csökkentik a placenta perfúzióját, amely a magzati növekedés visszamaradásával, méhen belüli halálozással, vetéléssel és koraszüléssel járhat. Ezért metoprolol‑kezelésben részesülő terhes nőknél megfelelő materno‑foetalis monitorozás javasolt.

A metoprolol kiválasztódik a humán anyatejbe, de az Akardik szokásos terápiás dózisainál nem várható káros hatás a szoptatott újszülötteknél/csecsemőknél.

4.7	A készítmény hatásai a gépjárművezetéshez és a gépek kezeléséhez szükséges képességekre

A betegeknek tisztában kell lenniük azzal, hogy az Akardik milyen hatással van rájuk, mielőtt gépjárművet vezetnének vagy gépeket kezelnének, mivel a metoprolol‑kezelés során szédülés és fáradtság jelentkezhet.

4.8	Nemkívánatos hatások, mellékhatások

A mellékhatások általában enyhék és átmenetiek. Az alábbiakban felsorolt mellékhatások klinikai vizsgálatok vagy a klinikai alkalmazás során jelentkeztek, főként metoprolol‑tartarát tabletták szedésekor. Számos esetben nem volt igazolható a mellékhatások és a metoprolol‑kezelés közötti ok-okozati összefüggés.

A mellékhatások gyakorisága az alábbiak szerint került meghatározásra: nagyon gyakori: (≥ 1/10); gyakori: (≥ 1/100 ‑ < 1/10); nem gyakori: (≥ 1/1000 ‑ < 1/100); ritka: (≥ 1/10 000 ‑ < 1/1000); nagyon ritka: (< 1/10 000); nem ismert (a gyakoriság a rendelkezésre álló adatokból nem állapítható meg).

	Szívbetegségek és a szívvel kapcsolatos tünetek

	Gyakori
	bradycardia, palpitatio

	Nem gyakori
	szívelégtelenség tüneteinek átmeneti súlyosbodása,
cardiogen sokk akut myocardialis infarctusban szenvedő betegeknél*,
I. fokú AV blokk, oedema, szívtáji fájdalom

	Ritka
	szívbetegségek, cardialis arrhythmiák

	Érbetegségek és tünetek

	Gyakori
	egyensúlyzavarok (amelyek egyes esetekben syncope‑val is járhatnak), hideg végtagok

	Nagyon ritka
	gangréna azoknál a betegeknél, akiknél a kezelés előtt súlyos perifériás keringési zavarok álltak fent

	Idegrendszeri betegségek és tünetek

	Nagyon gyakori
	fáradtság

	Gyakori
	szédülés, fejfájás

	Nem gyakori
	paraesthesia, izomgörcsök

	Nagyon ritka
	az ízérzés zavara

	Emésztőrendszeri betegségek és tünetek

	Gyakori
	hányinger, hasi fájdalom, hasmenés, székrekedés

	Nem gyakori
	hányás

	Ritka
	szájszárazság

	Vérképzőszervi és nyirokrendszeri betegségek és tünetek

	Nagyon ritka
	thrombocytopenia

	A csont- és izomrendszer, valamint a kötőszövet betegségei és tünetei

	Nagyon ritka
	arthralgia

	Máj- és epebetegségek, illetve tünetek

	Ritka
	a májfunkciós vizsgálatok kóros eredményei

	Nagyon ritka
	hepatitis

	Anyagcsere- és táplálkozási betegségek és tünetek

	Nem gyakori
	testtömeg-növekedés

	Pszichiátriai kórképek

	Nem gyakori
	depresszió, a koncentrálóképesség csökkenése, somnolentia vagy insomnia, rémálmok

	Ritka
	szorongás, idegesség, impotencia és egyéb szexuális zavarok

	Nagyon ritka
	amnesia vagy memóriazavar, confusio, hallucinációk

	Légzőrendszeri, mellkasi és mediastinalis betegségek és tünetek

	Gyakori
	effort dyspnoe

	Nem gyakori
	bronchospasmus

	Ritka
	rhinitis

	Szembetegségek és szemészeti tünetek

	Ritka
	Látászavarok, szemszárazság vagy szemirritáció, conjunctivitis

	A fül és az egyensúly-érzékelő szerv betegségei és tünetei

	Nagyon ritka
	tinnitus

	A bőr és a bőr alatti szövet betegségei és tünetei

	Nem gyakori
	ekcéma (psoriasiform urticaria és dystrophiás bőrlaesiók), fokozott izzadás

	Ritka
	hajhullás

	Nagyon ritka
	fényérzékenységi reakciók, psoriasis súlyosbodása



*Egy 46 000 akut myocardialis infarctusban szenvedő beteget magába foglaló vizsgálat során a metoprololt szedők között 0,4%‑kal gyakoribb a placebót szedőkhöz képest. A cardiogen sokk gyakorisága 2,3% volt a metoprolol-csoportban, és 1,9% a placebocsoportban a kis sokk kockázati indexű betegek alcsoportjában. A sokk kockázati index az egyes betegek életkorából, neméből, a kezelés megkezdésének esetleges késedelméből, Killip‑besorolásából, vérnyomásából, szívfrekvenciájából, EKG‑eltérésekből és a korábban diagnosztizált hypertoniából individuálisan számolt abszolút sokk kockázatot jelentette. A kis sokk kockázati indexű alcsoport megfelel azon betegeknek, akiknek javasolt a metoprolol adása akut myocardialis infarctus kezelésében.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni.
Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

4.9	Túladagolás

Tünetek:
A túladagolás tünete lehet a hypotensio, a szívelégtelenség, a bradycardia és a bradyarrhythmia, a szív ingerületvezetési zavarai és a bronchospasmus.

Kezelés:
A kezelést olyan egészségügyi intézményben kell végezni, ahol a megfelelő támogató kezelés, megfigyelés és monitorozás feltételei rendelkezésre állnak.

Ha szükséges, gyomormosás és/vagy akítv szén alkalmazható.

A bradycardia és az ingerületvezetési zavarok kezelésére atropin, szimpatomimetikumok adhatók vagy pacemaker alkalmazható.

A hypotensiót, az akut szívelégtelenséget és a sokkot a plazmatérfogat megfelelő növelésével, glükagon-injekcióval (ha szükséges, ezt követően iv. glükagon-infúzióval), szimpatomimetikumok, mint pl. dobutamin iv. adásával, vasodilatatio fennállásakor alfa1‑receptor‑agonista szerekkel kiegészítve kell kezelni. Kalcium intravénás alkalmazása szintén megfontolható.

A bronchospasmus bronchodilatatorokkal általában oldható.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: béta-receptor-blokkolók, szelektív béta‑receptor‑blokkolók
ATC‑kód: C07AB02.

A metoprolol egy szelektív béta1‑blokkoló, azaz a szív béta1‑receptorait sokkal kisebb dózisban blokkolja, mint amennyi a béta2‑receptorok blokkolásához szükséges.

A metoprolol membránstabilizáló hatása elhanyagolható, és parciális agonista hatása sincs.

A metoprolol csökkenti vagy gátolja a (főként fizikai és mentális stressz következtében felszabaduló) katekolaminok szívre kifejtett stimuláló hatását. A metoprolol csökkenti a hirtelen megnőtt katekolamin‑mennyiség hatására kialakult tachycardiát, a megnövekedett perctérfogatot, a szív fokozott kontraktilitását és csökkenti a vérnyomást. Ha az endogén adrenalin szintje magas, a metoprolol sokkal kevésbé hat a vérnyomás szabályozásra, mint a nem szelektív béta‑blokkolók.

Az Akardik retard tabletta 24 órán keresztül egyenletes plazmakoncentrációt és (béta1‑blokkoló) hatást biztosít, a szelektív béta1‑blokkolók hagyományos tabletta gyógyszerformáival szemben.

A stabil plazmakoncentrációnak köszönhetően a retard tablettával jobb klinikai béta1‑szelektivitás érhető el, mint a szelektív béta1‑blokkolók hagyományos tabletta gyógyszerformáival. A maximális plazmakoncentráció mellett jelentkező mellékhatások (mint pl. bradycardia, végtaggyengeség) kockázata minimális.

Szükség esetén a metoprolol béta2‑agonistával kombinálva is adható az obstruktív pulmonalis betegség tüneteit mutató betegeknek. Béta2‑agonistával történő együttadása esetén a terápiás dózisban alkalmazott metoprolol kevésbé befolyásolja a béta2‑agonisták okozta bronchodilatatiót, mint a nem szelektív béta‑blokkolók.

A metoprolol kevésbé befolyásolja az inzulinfelszabadulást és a szénhidrát‑anyagcserét, mint a nem szelektív béta‑blokkolók.

A metoprolol kevésbé befolyásolja a hypoglykaemiára következtében cardiovascularis válaszreakciót, mint a nem szelektív béta‑blokkolók.

Rövid távú vizsgálatok azt mutatták, hogy a metoprolol a szérum trigliceridszintjének kismértékű növekedését és a szabad zsírsavak szintjének kismértékű csökkenését okozhatja. Néhány esetben a HDL‑koleszterinszint kismértékű csökkenését figyelték meg, ami kisebb mértékű volt, mint a nem szelektív béta‑blokkolók esetén. Mindazonáltal egy hosszú távú, több évig tartó vizsgálat adatai szerint az összkoleszterinszint jelentős csökkenése következett be a metoprolol‑kezelést követően.

Metoprolol‑kezelés időtartama alatt az életminőség nem változott vagy javult.
Metoprolol‑kezelés során az életminőség javulása volt megfigyelhető myocardialis infarctuson átesett betegeknél. A metoprolol‑kezelés a stabil, tüneteket okozó szívelégtelenségben szenvedő betegek életminőségének javulását eredményezte.

Gyermekek és serdülők
144 esszenciális hypertoniában szenvedő gyermek és serdülő (6‑16 éves) bevonásával végzett 4 hetes vizsgálat azt mutatta, hogy (maximum 200 mg/nap) metoprolol-kezelés mellett a szisztolés vérnyomás csökkenése 5,2 Hgmm volt 0,2 mg/ttkg dózisban (p= 0,145), 7,7 Hgmm volt 1,0 mg/ttkg dózisban (p= 0,027) és 6,3 Hgmm volt 2,0 mg/ttkg dózisban (p= 0,049) alkalmazva azt, míg a placebóval 1,9 Hgmm.
A diasztolés vérnyomás esetében ez a csökkenés sorrendben 3,1 (p= 0,655), 4,9 (p= 0,280), 7,5 (p= 0,017) és 2,1 Hgmm volt. Nem találtak egyértelmű különbséget a vérnyomáscsökkenés mértékében sem az életkor, sem a Tanner fokozat vagy a rassz alapján.

Hypertoniára kifejtett hatás
A metoprolol csökkenti a magas vérnyomást mind álló, mind fekvő testhelyzetben. Előfordul, hogy a metoprolol‑kezelés megkezdésekor a perifériás ellenállás egy rövid ideig tartó (néhány órás), klinikailag nem számottevő emelkedése figyelhető meg. A hosszú távú kezelés ideje alatt a perifériás ellenállás csökkenhet, mivel az artériákban kialakult hypertrophia visszafejlődik. Bebizonyosodott, hogy a metoprolollal végzett hosszú távú kezelés a bal kamra hypertrophiáját is csökkenti, valamint javítja a bal kamrai diasztolés funkciót és a bal kamrai töltődést.

Egy 4 hetes, 144 hypertoniában szenvedő gyermek és serdülő (6‑16 évesek) bevonásával végzett vizsgálatban az 1,0‑2,0 mg/ttkg dózisú metoprolol a placebóhoz képest (4‑6 Hgmm‑rel) csökkentette a szisztolés vérnyomást. A 2,0 mg/ttkg‑os dózis esetén a placebóhoz viszonyított átlagos diasztolés vérnyomás-csökkenés 5 Hgmm volt. A vérnyomáscsökkenés tekintetében nem figyeltek meg egyértelmű különbségeket az életkor, a Tanner‑skála vagy az etnikai hovatartozás alapján.

A metoprololról kimutatták, hogy csökkenti a szívbetegségek miatti halálozás kockázatát enyhe vagy közepesen súlyos hypertoniában szenvedő betegeknél, elsősorban azért, mert csökken a szív- és érrendszeri halálozás, valamint a halálos és nem halálos szívinfarktus és a stroke kockázata.

Az angina pectorisra kifejtett hatása
Az angina pectorisban szenvedő betegeknél a metoprololról kimutatták, hogy csökkenti az anginás rohamok és az ún. silent ischaemiás epizódok számát, időtartamát és súlyosságát, valamint javítja a fizikai kapacitást.

A szívelégtelenségre kifejtett hatása
A tünetekkel járó szívelégtelenségben (NYHA II‑IV.) szenvedő betegeknél, és csökkent ejekciós frakciójú ( 40%) betegeknél a metoprolol javította a prognozist és csökkentette a szívelégtelenség rosszabbodása miatti hospitalizációk számát. A metoprolol‑kezelés továbbá javította az ejekciós frakció értékét, csökkentette a bal kamrai szisztolés végtérfogatot és a diasztolés végtérfogatot, javított a NYHA funkcionális osztályba soroláson és növelte az életminőséget.

A MERIT‑HF vizsgálat (3991 beteg) során a metoprololt szívelégtelenségben alkalmazott standard terápiával (pl. diuretikummal, ACE‑gátlóval vagy – amennyiben a beteg az ACE‑gátlót nem tolerálta – hidralazinnal, hosszú hatástartamú nitráttal vagy angiotenzin II‑receptor‑antagonistával, ill. szükség esetén szívglikoziddal) kombináltan adták.

Az alábbi táblázat a betegévre számított végpontokat mutatja be az utánkövetési időszak alatt.

	Végpont
	Placebo
	Metoprolol

	Összmortalitás
	10,8%
	7,3%

	Összmortalitás és az összes kórházi felvétel
	46,4%
	40,1%

	Cardiovascularis mortalitás
	11,2%
	7,0%



A szívritmusra kifejtett hatás
Supraventricularis tachycardiában vagy pitvarfibrillációban, valamint ventricularis extrasystolék jelentkezésekor a metoprolol alkalmazható a szívfrekvencia szabályozására.

A myocardialis infarctusra kifejtett hatás
Diagnosztizált myocardialis infarctus vagy annak gyanúja esetén a metoprolol csökkenti a mortalitást, nagyrészt a hirtelen halál kockázatának csökkentésével. Ennek oka feltehetően a metoprolol ventricularis arrhythmia kialakulását megelőző hatása. A ventricularis fibrillációt megelőző hatásának kialakulásában két mechanizmusnak tulajdonítanak jelentőséget. A metoprolol agyi szinten hat a nervus vagusra, és ezen keresztül a szív elektromos stabilitására. Ezen felül a metoprolol csökkenti a szimpatikus idegrendszer ischaemia következtében kialakuló aktivitását, ami kedvező változást okoz a szívizom kontraktilitásában, a szívfrekvenciában és a vérnyomásban. Mind a korai, mind a késői beavatkozás csökkenti a mortalitást a már meglévő szívbetegségben szenvedő, illetve cukorbetegségben szenvedő, kockázatnak kitett betegek körében.
Bebizonyosodott továbbá, hogy a metoprolol csökkenti a nem halálos kimenetelű infarktus ismételt előfordulásának kockázatát.

A palpitatióval járó szívbetegségekre kifejtett hatása
A metoprolol alkalmazható a szívműködési zavarokkal összefüggő palpitátiók kezelésére.

A migrénre kifejtett hatása
A metoprolol alkalmazható a migrén profilaktikus kezelésére.

5.2	Farmakokinetikai tulajdonságok

Felszívódás és megoszlás
Per os adagolást követően a metoprolol teljes mértékben felszívódik. Kifejezett first‑pass metabolizmusa miatt, az egyszeri, per os alkalmazott metoprolol-dózis biológiai hasznosulása megközelítőleg 50%. A retard tabletta biohasznosulása kb. 20‑30%‑kal kisebb a hagyományos tablettához képest. Ennek azonban a klinikai hatásosság szempontjából nincs szignifikáns hatása, mivel az AUC‑érték (és a szívfrekvencia) ugyanakkora marad, mint a hagyományos tablettával történő kezelés során. A metoprolol csak kismértékben (kb. 5‑10%‑ban) kötődik plazmafehérjékhez.

Az Akardik retard tabletta nagy mennyiségben tartalmaz lassan kioldódó metoprolol-szukcinát granulátumokat. Minden egyes granulátum polimer filmbevonattal van ellátva, ami a metoprolol felszabadulásának a sebességét szabályozza.

A retard tabletta gyorsan szétesik, és a granulátumok eloszlanak a gyomor‑béltraktusban, ahol a metoprolol kb. 20 órán át egyenletes mértékben szabadul fel. A metoprolol átlagos plazmafelezési ideje 3,5 óra (lásd Biotranszformáció és elimináció). Ily módon állandó metoprolol-plazmakoncentráció alakul ki a 24 órás adagolási intervallumon belül. A hatóanyagleadás mértéke független a fiziológiás faktoroktól, azaz a pH‑tól és a perisztaltikától.

Biotranszformáció és elimináció:
A metoprolol a májban oxidáció útján, elsősorban a CYP2D6 enzim hatására metabolizálódik. A három ismert fő metabolit nem rendelkezik klinikai szempontból jelentős béta‑blokkoló hatással.

A per os dózis több mint 95%‑a választódik ki a vizelettel. A dózis kb. 5%‑a ürül ki változatlan formában, bár izolált esetekben ez az érték elérheti a 30%‑ot is. A metoprolol átlagos plazma eliminációs felezési ideje 3,5 óra (tartomány: 1–9 óra). A teljes clearance megközelítőleg 1 l/perc.

Idős betegeknél a metoprolol farmakokinetikája nem tér el jelentősen a fiatalabb betegekéhez képest. A metoprolol szisztémás biohasznosulása és eliminációja veseelégtelenségben is normális. A metabolitok eliminációja azonban a normálisnál lassúbb. A metabolitok jelentős akkumulációját figyelték meg olyan betegeknél, akiknél a glomerulus filtrációs ráta (GFR) értéke 5 ml/perc alatti volt. A metabolitok akkumulációja azonban nem növeli a metoprolol béta‑blokkoló hatását.

Alacsony fehérjekötő képessége miatt a metoprolol farmakokinetikáját a májkárosodás nem befolyásolja jelentős mértékben. Ugyanakkor súlyos májcirrhosis és portocavalis shunt esetén a metoprolol biohasznosulása növekedhet, és a teljes clearance értéke csökkenhet. Portocavalis shunt fennállása esetén a beteg teljes clearance értéke megközelítőleg 0,3 liter/perc, és a plazmakoncentráció‑idő görbe alatti terület (AUC) értéke hatszor nagyobb volt, mint egészséges egyéneknél.

A metoprolol farmakokinetikai profilja 6‑17 éves magas vérnyomásban szenvedő gyermekeknél és serdülőknél hasonló a felnőttek esetében leírtakkal. A látszólagos orális clearance (Cl/F) a testtömeggel arányosan növekedett.

5.3	A preklinikai biztonságossági vizsgálatok eredményei

Nincsenek releváns adatok.


6.	GYÓGYSZERÉSZETI JELLEMZŐK

6.1	Segédanyagok felsorolása

Tablettamag:
mikrokristályos cellulóz;
etilcellulóz;
dibutil-szebakát;
hipromellóz;
tributil-acetil-citrát;
30%-os poli(vinil-acetát)-diszperzió;
talkum;
makrogol;
povidon;
szilícium-dioxiddal előkezelt mikrokristályos cellulóz;
75 rész laktóz-monohidrát és 25 rész mikrokristályos cellulóz;
vízmentes kolloid szilícium-dioxid;
magnézium-sztearát.

Tablettabevonat:
hipromellóz;
titán‑dioxid (E171);
makrogol;
talkum.

6.2	Inkompatibilitások

Nem értelmezhető.

6.3	Felhasználhatósági időtartam

2 év

6.4	Különleges tárolási előírások

Ez a gyógyszer nem igényel különleges tárolást.

6.5	Csomagolás típusa és kiszerelése

PVDC/PVC//Al buborékcsomagolásban és dobozban.
Kiszerelések:10, 20, 30, 50, 60 és 100 db retard tabletta.

Nem feltétlenül mindegyik kiszerelés kerül kereskedelmi forgalomba.

6.6	A megsemmisítésére vonatkozó különleges óvintézkedések és egyéb, a készítmény kezelésével kapcsolatos információk

Bármilyen fel nem használt gyógyszer, illetve hulladékanyag megsemmisítését a gyógyszerekre vonatkozó előírások szerint kell végrehajtani.

Megjegyzés:  (egy keresztes)
Osztályozás: II. csoport
Kizárólag orvosi rendelvényhez kötött gyógyszer (V).


7.	A FORGALOMBA HOZATALI ENGEDÉLY JOGOSULTJA 

Orion Corporation
Orionintie 1
FI-02200 Espoo
Finnország


8.	A FORGALOMBA HOZATALI ENGEDÉLY SZÁMAI

[bookmark: _GoBack]Akardik 25 mg retard tabletta
OGYI-T-24823/01	10×	PVDC/PVC//Al buborékcsomagolásban
OGYI-T-24823/02	20×	PVDC/PVC//Al buborékcsomagolásban
OGYI-T-24823/03	30×	PVDC/PVC//Al buborékcsomagolásban
OGYI-T-24823/04	50×	PVDC/PVC//Al buborékcsomagolásban
OGYI-T-24823/05	60×	PVDC/PVC//Al buborékcsomagolásban
OGYI-T-24823/06	100×	PVDC/PVC//Al buborékcsomagolásban

Akardik 50 mg retard tabletta
OGYI-T-24823/07	10×	PVDC/PVC//Al buborékcsomagolásban
OGYI-T-24823/08	20×	PVDC/PVC//Al buborékcsomagolásban
OGYI-T-24823/09	30×	PVDC/PVC//Al buborékcsomagolásban
OGYI-T-24823/10	50×	PVDC/PVC//Al buborékcsomagolásban
OGYI-T-24823/11	60×	PVDC/PVC//Al buborékcsomagolásban
OGYI-T-24823/12	100×	PVDC/PVC//Al buborékcsomagolásban

Akardik 100 mg retard tabletta
OGYI-T-24823/13	10×	PVDC/PVC//Al buborékcsomagolásban
OGYI-T-24823/14	20×	PVDC/PVC//Al buborékcsomagolásban
OGYI-T-24823/15	30×	PVDC/PVC//Al buborékcsomagolásban
OGYI-T-24823/16	50×	PVDC/PVC//Al buborékcsomagolásban
OGYI-T-24823/17	60×	PVDC/PVC//Al buborékcsomagolásban
OGYI-T-24823/18	100×	PVDC/PVC//Al buborékcsomagolásban

Akardik 200 mg retard tabletta
OGYI-T-24823/19	10×	PVDC/PVC//Al buborékcsomagolásban
OGYI-T-24823/20	20×	PVDC/PVC//Al buborékcsomagolásban
OGYI-T-24823/21	30×	PVDC/PVC//Al buborékcsomagolásban
OGYI-T-24823/22	50×	PVDC/PVC//Al buborékcsomagolásban
OGYI-T-24823/23	60×	PVDC/PVC//Al buborékcsomagolásban
OGYI-T-24823/24	100×	PVDC/PVC//Al buborékcsomagolásban


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. október 19.


10.	A SZÖVEG ELLENŐRZÉSÉNEK DÁTUMA

2026. október 19.
NNGYK/ETGY/13651/2025
NNGYK/ETGY/13652/2025
NNGYK/ETGY/13653/2025
NNGYK/ETGY/13655/2025
